別曹松山
作者：趙汝績
朝代：宋

paragraphs: 柳條能幾長，袖手不忍折。
東風惡作劇，客袂吹欲裂。
男兒數寸管，平世三尺鐵。
何門無鄒裾，有國駐孔轍。
鷹鸇擊飄風，不受錦鞲紲。
驊騮踏飛電，寧顧黄金埒。
中年易悲傷，浩歎彌激烈。
常恐兒曹覺，况與我輩別。
侏儒囊粟飽，壯士唾壺闕。
子行亦何以，問口尚存舌。
但惜新相知，未是古决絕。
長安萬花春，蘆鞭裊晴雪。
一第宜慁子，相期抱貞節。